Ramaphosa tugtig minister oor Zim-vlugDie DA wil weet wat die bedrag is wat die ANC gaan terugbetaal. (Foto: Tawanda Mudimu/The Herald) Pres. Cyril Ramaphosa het ŉ formele teregwysing aan Nosiviwe Mapisa-Nqakula, die minister van verdediging en militêre veterane, uitgereik oor ŉ ANC-afvaardiging se vlug na Zimbabwe met een van die SA Lugmag se stralers. Tyrone Seale, waarnemende woordvoerder van die presidensie, het in ŉ verklaring gesê Mapisa-Nqakula se salaris word ook vir drie maande, vanaf 1 November 2020, opgeskort. Haar salaris sal in die regering se Solidarity Fund inbetaal word. Dié fonds is opgestel om die land se reaksie op die Covid-19-pandemie te ondersteun. “Die president het die minister ook opdrag gegee om seker te maak dat die ANC die staat vergoed vir die koste van die vlug na Harare en dat hy bevestiging moet ontvang sodra dit gedoen is,” het Seale bygevoeg. Ramaphosa se besluit volg ná hy haar aanvanklike verslag bestudeer het en ŉ bykomende verslag wat hy versoek het oor die omstandighede wat daartoe gelei het dat die ANC-afvaardiging op 8 September 2020 na Harare gereis het met ŉ vliegtuig van die Suid-Afrikaanse Lugmag. “Die minister was op ŉ amptelike reis, en die president het vir haar toestemming gegee om ŉ vliegtuig van die Lugmag te gebruik, maar hy het bevind dit was ŉ oordeelsfout om die vliegtuig te gebruik vir ŉ afvaardiging van ŉ politieke party.” Ramaphosa het gesê dié oordeelsfout is teenstrydig met die verantwoordelikhede van ŉ kabinetminister. Hy het bevind dat Mapisa-Nqakula: – nie in die belang van goeie regering opgetree het nie, soos vereis deur die gedragskode vir uitvoerende lede; – versuim het om te voldoen aan regsvoorskrifte wat die gebruik van staatshulpbronne regverdig; – opgetree het in ŉ manier wat strydig is met haar posisie, soos vereis deur die gedragskode. “In sy brief van teregwysing aan die minister het die president gesê hy het waardeer dat die ANC reeds homself verbind het om vergoeding aan te bied vir die staatshulpbronne wat bykomend aangewend moes word buiten die kostes wat die minister sou aangegaan het vir haar goedgekeurde reis om met haar Zimbabwiese eweknie te vergader.” Seale het gesê die sanksies op die minister wys egter in watter ernstige lig die president die minister se oordeelsfout beskou, gegewe haar hoë amp in die regering.